राजा धृतराष्ट्र अपने पुत्रों का अन्याय सोचते-सोचते शोकाकुल हो गए। उन्होंने विदुर को अपने पास बुलवाया। विदुर जी के आने पर उन्होंने पूछा- ‘पाँचों पाण्डव, पुरोहित धौम्य और यशस्विनी द्रौपदी- ये सब वन में किस प्रकार हैं, मैं सुनना चाहता हूँ।’ विदुर ने कहा- ‘महाराज! यह तो स्पष्ट ही है कि आपके पुत्रों ने छल-छन्द से धर्मराज का राज्य और वैभव छीन लिया है, फिर भी विचारशील धर्मराज की बुद्धि धर्म से विचलित नहीं हुई है। कपटपूर्वक राज्य से विमुख किए जाने पर भी आपके पुत्रों के प्रति दया का भाव रखते हैं। वे अपने क्रोधपूर्ण नेत्रों को बंद किये हुए हैं, ऐसा इसलिए कि कहीं उनकी लाल-लाल आँखों के सामने पड़कर कौरव भस्म न हो जाएँ। इसी से धर्मराज युधिष्ठिर अपना मुँह वस्त्र से ढककर रास्ते में चल रहे हैं। भीमसेन अपने बाहुबल को दिखा-दिखाकर चल रहे हैं।